Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 168/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 90/00

1. Medlemsstatens ansvarlige myndighed Navn: Direcção-Geral do Desenvolvimento Rural

Adresse: Av. Defensores de Chaves, n.o 6, P-1049-063 Lisboa

Tlf. (351) 213 18 43 00

Fax (351) 213 52 13 46.

2. Ansøgende sammenslutning 2.1. Navn: Apetal - Agrupamento de Produtores de Enchidos Tradicionais do Alentejo, LDA

2.2. Adresse: Rossio Marquês de Pombal, n.o 64 - 2oD, P-7100-513 Estremoz

Tlf. (351) 268 32 30 21

Fax (351) 268 32 30 21

2.3. Sammensætning producenter/forarbejdere (x) andet ( )

3. Produktets art: Kategori 1.2 - Produkter på basis af kød

4. Varespecifikation (sammenfatning af betingelserne i artikel 4, stk. 2)

4.1. Navn: Farinheira de Estremoz e Borba

4.2. Beskrivelse: Røget pølse fremstillet af blødt fedt fra svin af Alentejo-racen (Raça Alentejana) - med undtagelse af orner og avlssvin - udskåret i stykker på under 1 cm, tilsat hvedemel (i forholdet ca. 40 % fedt/60 % mel), salt, vand, paprikamasse og tørrede, uspirede hvidløgsfed. Som skind anvendes naturlig kotarm (tyndtarm) efter forudgående nedsænkning i en blanding af vand, salt og eddike. Pølsen har form som en hestesko, med en længde på 8-15 cm og en diameter på 2-4 cm. Gul-orange farve, glat, ikke-skinnende udseende, halvblød eller pastaagtig konsistens, skind uden revner, delvis fyldt med masse og godt klæbende til denne, omviklet med hvid og rød bomuldstråd, sammenknyttet i enderne med en enkelt knude. Overskåret er farven gul-orange, massen helt sammenhængende, med uregelmæssig fordeling af mel og fedt, uensartet, marmoreret, ikke skinnende udseende. Fedtet har en hvidlig-perlemorsagtig farve. Behagelig lugt og smag, blød, hvidløgssmag, røget, afbalanceret sød/salt. Aromatisk fedt med behagelig smag. Ikke særlig fibrøs og meget blød konsistens.

4.3. Geografisk område: I betragtning af den særlige måde, disse produkter fremstilles på, de organoleptiske egenskaber og befolkningens viden og kunnen begrænser det geografiske område, hvor forarbejdningen finder sted, sig naturligt til kommunerne Alandroal, Borba, Estremoz og Vila Viçosa.

4.4. Bevis for oprindelse: Farinheira de Estremoz e Borba må kun fremstilles i behørigt godkendte forarbejdningsvirksomheder beliggende i nævnte forarbejdningområde. Råmaterialet kommer fra svin af Alentejo-racen (Raça Alentejana), der er opdrættet på bedrifter med sten- og/eller korkegarealer, som egner sig til ekstensive eller halvekstensive produktionssystemer og overvejende friluftsopdræt. De traditionelle produkter, der er et direkte resultat af opdrættet af Alentejo-svineracen, har erobret et ekspanderende forbrugersegment med fornyet interesse for produkter af høj kvalitet, og som i dag kræver det bedste, der fås i de enkelte regioner. Udsprunget af gamle traditioner har Farinheira de Estremoz e Borba en særegen og fin smag med egne karakteristika.

4.5. Fremstillingsmetode: Farinheira de Estremoz e Borba fremstilles ved forarbejdning af stykker af blødt fedt fra svin af Alentejo-racen med tilsætning af hvedemel i forholdet 40 %/60 % fedt og mel. Efter udvælgelse, rensning og udskæring af fedtet tilsættes de resterende ingredienser. Når der er tilsat krydderier, gennemgår produktet andre processer betegnet modning, påfyldning, sammenbinding og koldrygning (i ikke under fire dage) med særligt træ fra regionen (steneg).

4.6. Tilknytning: Opdræt af svin af Alentejo-racen har altid været udnyttet som en af mulighederne for at skaffe befolkningen fødevarer og i en vis udstrækning for at opveje underskuddet i år med en dårlig høst. Med kød fra disse dyr kunne der tilberedes forskellige retter af det ferske kød og de så yndede saftige pølser. Disse pølser var længe det, befolkningen spiste til frokost, når den holdt pause i landbrugsarbejdet. Denne udbredte anvendelse skyldtes ikke mindst, at pølserne let lod sig transportere og tålte vejret uden at blive fordærvede. Både tidligere og nu kan svinekød siges at være af meget stor økonomisk og social betydning; af råstoffet - kød fra Alentejo-svin - produceres pølserne fra regionen Estremoz e Borba med veldefinerede og uforlignelige smagsegenskaber.

4.7. Kontrolinstans: Navn: Certialentejo - Certificação de Produtos Agrícolas, LDA

Adresse: Av.a General Humberto Delgado, n.o 34-1o Esq, P-7000-900 Évora

4.8. Mærkning: Obligatoriske angivelser: Farinheira de Estremoz e Borba - Geografisk betegnelse og behørigt nummereret kontroletiket med produktets navn og navnet på kontrolorganet.

4.9. Krav i nationale bestemmelser: Alle gældende bestemmelser i gældende national lovgivning og EU-lovgivningen.

EF-nr.: PT/00157/2000.09.14.

Dato for modtagelsen af den fuldstændige ansøgning: 23. juli 2001.